Myndin sýnir Helga Tómasson yfirlækni að störfum á rannsóknarstofunni á Kleppi árið 1939 . Helgi ( 1896 - 1958 ) tók við starfi yfirlæknis á Kleppi árið 1929 . Hann hafði nokkru áður ( 1927 ) varið doktorsritgerð sína við Kaupmannahafnarháskóla sem hét Undersögelser over nogle af blodets elektrolyter ( Ca , K , Na , H ) og det vegetative nervesystem , særligt hos patienter med manio-depressiv psykose . Í lækningum sínum notaði Helgi svipaðar aðferðir og notaðar voru annars staðar þótt hann færi í ýmsu eigin leiðir . Skipti þar mestu viðamikil þekking hans á lífeðlis - og lífefnafræði sem mótaði hugsunarhátt hans og starfsaðferðir . Hann hafði mikinn áhuga á vegetatífa kerfinu og notaði mikið lyf sem virkuðu á það eins og asetýlkólón og efedrín . Hann var alla starfsævi sína afkastamikill vísindamaður og skrifaði margar greinar um hugðarefni sín . Mestan áhuga hafði hann ávallt á meðferð geðhvarfasjúklinga . Á myndinni er hann að sinna spectralanalýtískum rannsóknum á blóðsöltum hjá geðhvarfasjúklingum . Hann fékk styrk frá Rockefeller Foundation á árunum 1937 og 1938 til rannsókna á geðhvarfasjúkdómum og voru tæki þau sem hann stendur við meðal annars keypt að hluta til fyrir þann styrk .